A BIZOTTSÁG 153/2006/EK RENDELETE
(2006. január 27.)
a Közösség legrászorultabb személyeinek az intervenciós készletekből származó élelmiszerekkel történő ellátása céljából a 2006-os költségvetési év terhére a tagállamoknak forrásokat nyújtó terv elfogadásáról szóló 1819/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából történő ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
tekintettel az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikke (2) bekezdésére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (3) 2. cikkével összhangban az 1819/2005/EK bizottsági rendelet (4) elfogadta a 2006-os költségvetési évben rendelkezésre álló forrásokból finanszírozandó elosztási tervet. A terv az intézkedést alkalmazó valamennyi tagállam tekintetében megállapítja az adott tagállamra eső rész végrehajtásához rendelkezésre álló pénzügyi források maximumát, valamennyi, az intervenciós hivatalok birtokában lévő készletekből kivonandó terméktípus mennyiségét, valamint a bizonyos termékek piacon történő beszerzéséhez nyújtott támogatások összegét.
(2)
Görögország egyedi szükségleteire tekintettel módosítani kell a 2006-ra vonatkozó éves tervet abból a célból, hogy a 3149/92/EGK rendelet 4. cikke (1) bekezdése b) pontjának negyedik albekezdésével összhangban engedélyezni lehessen a rizs gabonafélékért vagy gabonaalapú termékekért fizetségképpen történő kivonását. Ezért a Görögország számára kiosztott rizsnek az 1819/2005/EK rendelet I. mellékletében meghatározott eredeti mennyiségét ennek megfelelően ki kell igazítani.
(3)
Következésképpen az 1819/2005/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak valamennyi érintett irányítóbizottság véleményével,
ELFOGADTA EZT A RENDELETET:
1. cikk
Az 1819/2005/EK rendelet I. melléklete a következőképpen módosul:
1.
a b) rész helyébe e rendelet I. mellékletének szövege lép;
2.
e rendelet II. mellékletének szövegét c) részként be kell illeszteni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. január 27-én.